TM มั่นใจปี 65 ปั้นรายได้ 750 ลบ. เน้นขายออนไลน์-เปิด “THE PARENTS” เฟสแรก
TM มั่นใจปี 65 ปั้นรายได้ 750 ลบ. เน้นแพลตฟอร์ม “TM CARE SHOP” และลุยเปิด “THE PARENTS” เฟสแรก ช่วงไตรมาส 3/65 พร้อมเร่งขับเคลื่อนธุรกิจเพื่อต่อยอดและเพิ่มช่องทางธุรกิจให้ครบวงจรมากขึ้น
TM มั่นใจปี 65 ปั้นรายได้ 750 ลบ. เน้นแพลตฟอร์ม “TM CARE SHOP” และลุยเปิด “THE PARENTS” เฟสแรก ช่วงไตรมาส 3/65 พร้อมเร่งขับเคลื่อนธุรกิจเพื่อต่อยอดและเพิ่มช่องทางธุรกิจให้ครบวงจรมากขึ้น
2 มี.ค. 2565

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า ในปีนี้บริษัทฯมีการวางกลยุทธ์ในการเจาะตลาดผลิตภัณฑ์อุปกรณ์ทางการแพทย์ใช้แล้วทิ้งสำหรับใช้ในห้องผ่าตัด และอุปกรณ์ฆ่าเชื้อ อุปกรณ์ป้องกันเชื้อไวรัสโควิด-19 รวมถึงขยายช่องทางการจำหน่าย
โดยมุ่งเน้นแพลตฟอร์มออนไลน์ ภายใต้ “TM CARE SHOP“มากขึ้น พร้อมกับ TM ยังเร่งขับเคลื่อนธุรกิจ โดยเพิ่มไลน์ผลิตภัณฑ์ใหม่เพื่อต่อยอดและเพิ่มช่องทางความหลากหลายของผลิตภัณฑ์ให้มีครบวงจรมากขึ้น ภายใต้การสร้างแบรนด์ TM Herb เพื่อมุ่งสู่การจำหน่ายผลิตภัณฑ์เกี่ยวกับสุขภาพ  รวมถึงการผลิตและจำหน่ายผลิตภัณฑ์สมุนไพรไทย ในรูปแบบแคปซูล อาทิ กระท่อม กระชาย กระเทียม น้ำมันกัญชง และฟ้าทะลายโจร
นอกจากนี้ยังเตรียมเป็นตัวแทนจำหน่ายผลิตภัณฑ์ประเภทเวชสำอาง อาหารเสริมบำรุงสุขภาพ ประเภท Probiotic  จากประเทศเกาหลี  รวมถึงผลิตภัณฑ์ สำหรับผู้สูงอายุ อาทิ ผ้าเช็ดตัวสำหรับผู้สูงอายุ  ผลิตภัณฑ์อาบน้ำ และผ้าอ้อมผู้สูงอายุ เป็นต้น
ทั้งนี้เพื่อตอบโจทย์กลุ่มผู้บริโภค ให้เห็นถึงศักยภาพในการเป็นผู้จัดจำหน่ายผลิตภัณฑ์เกี่ยวกับอุปกรณ์ทางการแพทย์ของ TMที่มีผลิตภัณฑ์ครบทุกมิติ สำหรับผลิตภัณฑ์ดังกล่าวจะเริ่มทยอยทำการตลาดในเชิงพาณิชย์ ผ่านแพลตฟอร์มออนไลน์ ภายใต้ “TM CARE SHOP” ได้ภายในช่วงไตรมาส 1/2565 เป็นต้นไป  ส่งผลให้ TM ตั้งเป้ารายได้ยอดขายจากแพลตฟอร์มออนไลน์ ในปีนี้ไว้ที่ระดับ 10 -15 ล้านบาท
นอกจากนี้ ยังได้กล่าวถึงภาพรวมอุตสาหกรรมเครื่องมือแพทย์และอุปกรณ์ทางการแพทย์ว่า  มีแนวโน้มขยายตัวเพิ่มขึ้นตั้งแต่ช่วงปลายปี 2564 ที่ผ่านมา หลังจากที่โรงพยาบาลสามารถกลับมาเปิดให้บริการห้องผ่าตัดปกติ ส่งผลให้ดีมานด์กลุ่มอุปกรณ์วัสดุสิ้นเปลืองทางการแพทย์ที่ใช้ในห้องผ่าตัด  ซึ่งเป็นอุปกรณ์ใช้แล้วทิ้งสำหรับใช้ในห้องผ่าตัด กลับมาฟื้นตัวปกติอีกครั้ง ส่งผลให้ TM ได้รับอานิสงส์เชิงบวกต่อความต้องการใช้อุปกรณ์ดังกล่าว
ส่วนอุตสาหกรรมอุปกรณ์ฆ่าเชื้อ-อุปกรณ์ป้องกันเชื้อไวรัสโควิด-19 ยังคงมีแนวโน้มเติบโต แบบก้าวกระโดดต่อเนื่อง ซึ่งเป็นผลมาจากมาตรการป้องกันรักษาการแพร่ระบาดของเชื้อไวรัสโควิด-19 ทำให้บุคลากรทางการแพทย์จำเป็นต้องใช้อุปกรณ์ป้องกันเชื้อไวรัส อาทิ ถุงมือยางทางการแพทย์ หน้ากากอนามัย ชุดน้ำยาตรวจวินิจฉัยโรค สเปรย์ เจล แอลกอฮอล์ ชุดPPE  แผ่นเช็ดทำความสะอาดและฆ่าเชื้อ น้ำยาฆ่าเชื้อไวรัสแบคทีเรียโควิด-19 เป็นประจำทุกวัน ซึ่งทำให้ TM ได้รับอานิสงส์จากยอดความต้องการใช้ในกลุ่มอุปกรณ์ฆ่าเชื้อดังกล่าวมากขึ้น
นางสุนทรี จรรโลงบุตร กล่าวอีกว่า จากกลยุทธ์ทางธุรกิจในการเจาะตลาดผลิตภัณฑ์อุปกรณ์ทางการแพทย์ใช้แล้วทิ้งสำหรับใช้ในห้องผ่าตัด อุปกรณ์ฆ่าเชื้อ-อุปกรณ์ป้องกันเชื้อไวรัสโควิด-19 รวมถึงการขยายไลน์ผลิตภัณฑ์ใหม่ๆเพิ่ม และการขยายช่องทางการจำหน่ายผ่านแพลตฟอร์มออนไลน์เชิงรุก ส่งผลให้บริษัทฯตั้งเป้าอัตราการเติบโตของรายได้รวมในปี2565 เพิ่มขึ้น 5 -10 % หรือประมาณ 700-750 ล้านบาท
อย่างไรก็ตาม สำหรับศูนย์ดูแลผู้สูงอายุและโรงพยาบาลเฉพาะทางสำหรับผู้สูงอายุในกรุงเทพมหานคร (กทม.) ภายใต้โครงการ “THE PARENTS” พร้อมเปิดให้บริการเฟสแรก ในส่วนของศูนย์ดูแลผู้สูงอายุ ภายในไตรมาส 3/2565 นี้ ส่วนความคืบหน้าการก่อสร้างโรงพยาบาลเฉพาะทางนั้น คาดว่าจะแล้วเสร็จและเปิดดำเนินการในเชิงพาณิชย์ได้เต็มรูปแบบภายในปี2566 ดังนั้นหาก THE PARENTS แล้วเสร็จเต็มรูปแบบ ทั้งอาคาร Nursing Home และอาคาร Rehabilitation Hospital จะส่งผลให้ TM รับรู้รายได้เพิ่มจาก THE PARENTS เข้ามาเฉลี่ย 100-150 ล้านต่อปี ตามสัดส่วนที่ TM ถือครองหุ้น 80%